**Antonio Sanchez** (født 1. november 1971) er en meksikansk jazztrommeslager fra Mexico by. Innen jazz er fusion, bop og samtidsmusikk de sjangrene han oftest kategoriseres innenfor. Sanchez har vunnet tre Grammypriser og regnes av mange kritikere og musikere som en av de mest fremtredende trommeslagere i sin generasjon.

Biografi
--------

Sanchez ble født i 1971 og han ble raskt interessert i trommer. Som 5-åring begynte han å spille aktivt og ved tenårene hadde han allerede begynt å spille profesjonelt. Han ble tidlig en aktiv musiker i Mexico bys kulturelle miljø, der han spilte alt fra rock til jazz og latin til fusion.

### Utdannelse

Rundt tiårskiftet 80/90-tallet gikk Sanchez på Mexicos nasjonale musikkonservatorium i hovedstaden. Her begynte han som 17-åring og han ble uteksaminert med en grad i klassisk piano og komposisjon. Sammen med flere andre introduksjoner til varierte musikalske emner øvde han intensivt på trommer som fremdeles var hans store favorittinstrument. Sanchez fikk tilbudet om et stipend til videre studier fra musikkonservatoriet, hvilket han tok imot i 1993. Etter dette flyttet han til Boston, Massachusetts for å studere jazz ved Berklee College of Music. Etter hans eksamen fikk Sanchez et stipend for en mastergrad i jazzimprovisasjon ved Bostons New England Conservatory som han fullførte.

### Karriere

Mens Sanchez gjennomførte mastergraden anbefalte hans lærer Danilo Perez ham for Paquito D'Rivera og *Dizzy Gillespie's United Nations Orchestra*. Sanchez fikk spille trommer på turné med orkesteret og dette skulle være et springbrett for hans karriere. I 1997 ble Sanchez invitert til å bidra på en turné med en akustisk trio sammen med Perez Sanchez. Fra dette samarbeidet framstod det Grammy-nominerte albumet *Motherland*. Turneen ga Sanchez videre mer oppmerksomhet i jazzmiljøet. Det var med dette oppdraget han ble hørt av den kjente jazzgitaristen Pat Metheny, og Metheny inviterte han straks til å delta i sin gruppe Pat Metheny Group. Sanchez ble offisielt medlem i 2002 og bidro på to album med gruppen.

Den allerede Grammyvinnende Pat Metheny utvidet sin prishylle med *Speaking of Now* fra 2003 som var det første albumet Sanchez deltok på. Albumet vant prisen for "Beste album innen samtidsjazz". Det andre albumet, *The Way Up* ble utgitt i januar 2005 og ble også tildelt en Grammy. Senere har Sanchez også deltatt på flere sideprosjekter i Methenys regi. Blant annet med The Pat Metheny Trio som ga ut *Day Trip* i 2008 som også fikk bred anerkjennelse blant kritikere.

I tillegg til å spille med Metheny, D'Rivera og Perez har Antonio Sanchez spilt med mange ensembler ledet av artister som Michael Brecker, hvorav han spilte inn albumet *Wide Angles*. Det albumet vant en Grammy for «Beste store ensemble» i 2004. Sanchez har også spilt med David Sanchez (albumene *Melaza* og *Travesia* som begge ble Grammy-nominert), Charlie Haden, John Patitucci, Chris Potter, Avishai Cohen (Antonio opptrer på *Colors* og *Unity*), Marcus Roberts, Dave Samuels, Claudia Acuña, og Luciana Souza samt mange flere.

Sanchez sammen med Metheny og Burton i 2008.
I 2007 spilte han inn sin første soloplate, *Migration*. På albumet spiller flere kjente jazzfigurer, derav blant annet Pat Metheny, Chick Corea, Chris Potter, David Sanchez og Scott Colley. All About Jazz kalte det «Et av de beste debutalbumene i 2007.» Selv sa Sanchez dette om albumet: «Jeg ville ikke at folk skulle kunne stemple utgivelsen som et trommeslagers verk. [...] Jeg ville at det skulle være noe som kunne være fra hvilken som helst instrumentalist. Jeg tenkte som en musiker og dermed ikke på hvordan jeg selv kunne vise mitt talent på trommene. Jeg ville at musikken skulle være melodisk og tilgjengelig, samt at det var et godt samspill.» Det kan virke dristig å gi muligheten til kjente etablerte musikere å spille på sin debutplate, men kritikere mener at Antonio ikke har kommet i skyggen av den grunn. Sanchez benytter sin innspilling til å vise en helhet i musikken, men likevel er det plass til både uvanlige taktarter og improviserte soloer. Helheten og forståelsen av det harmoniske landskapet i musikken mener han selv kommer av at han lærte klassisk piano som yngre.

Antonio har bodd i New York City siden 1999 og han sluttet seg til New York University i 2006. Han har holdt kurs på flere kontinenter og han har besøkt flere musikkinstitusjoner for å holde foredrag og undervisning. Antonio har mottatt flere stipender og utmerkelser fra blant annet «Buddy Rich Memorial Scholarship», «The Zildjian Award», «The Boston Jazz Society Scholarship Achievement Award» og «Berklee's Most Outstanding Performer Award».

Musikalsk signatur og påvirkning
--------------------------------

Antonio Sanchez i 2007 under en konsert med The Joshua Redman Trio
Antonio krediterer sin mor for sin interesse for musikk, og forklarer i et intervju med About.com at han begynte å høre på rock, for så å gå videre til fusion og deretter "rett-frem jazz". «Det bare virket for meg som jazz var den perfekte arena for å uttrykke seg fullt ut på sitt instrument.» Han beskriver selv at band som The Beatles, The Rolling Stones, The Cream, The Who, Jimmy Hendrix, Santana, The Police, Led Zeppelin og spesielt Rush hadde en enorm påvirkning for hvordan han skulle komme til å tolke trommespill i fremtiden. Blant jazz- og fusionmusikere hørte han mye på musikere han senere fikk spille med, blant annet Chick Corea og Pat Metheny.

Som student ved Berklee fikk Antonio undervisning fra flere kjente musikere som Kenwood Dennard, Casey Scheurell, Jamey Hadad, Victor Mendoza, John Ramsay, Ed Uribe, Hal Crook, og Bill Pierce som har påvirket Sanchez i stor grad. Antonio var meget aktiv i Bostons musikalske fellesskap og han opptrådte og gjorde innspillinger samtidig som han avsluttet sin studier ved Berklee. Han har fått spille sammen med flere Boston-baserte musikere som Gary Burton, Mick Goodrick og Danilo Perez blant andre. Disse har både påvirket og utvidet Sanchez' musikalske forståelse.

Til Seattle Times sier Sanchez: «Jeg har alltid vært tiltrukket av det rommet du får når du ikke har et akkordinstrument med i bandet, spesielt sakstrioer som Sonny Rollins' «Freedom Suite» og «Way Out West». [...] Jeg elsker dette rommet som trommeslager. Det tillater meg å spille litt mer livlig, uten å komme i veien.»

På hans album *Migration* mener han selv at han endelig har oppnådd en egen "sound". På albumet *Day Trip* mikser Pat Metheny ballader med post-bop jazz. En noe uvanlig sammensetning, der Sanchez spiller både enkle takter og komplekse rytmiske figurer sammen med tidvis hyppige synkoper fra bassist og gitarist. Med tittelsangen «Is This America?» viser trioen til orkanen Katrina i USA i 2005. Pat Metheny har dette å si om Sanchez: «Han er virkelig en trommeslager jeg trodde aldri ville bli født. [...] Da jeg først hørte ham, var jeg egentlig ikke forberedt på å høre noe virkelig bra. Det tok meg faktisk litt tid å forstå det faktum at vi [(gruppen)] har fått alle disse nye mulighetene.»

Ifølge Allaboutjazz.com benytter Sanchez trommer fra Yamaha, cymbaler og stikker fra Zildjian og trommeskinn fra Evans.

### Omtale

Listet nedenfor finnes noen kritikere og musikere sitert ved omtale om Antonio Sanchez.

| Sitat | Forfatter | Kilde |
| --- | --- | --- |
| «Antonio Sanchez could be a poster child for what happens when you mix equal measures of extraordinary talent, deep training exceptional discipline and focus the temperature of new-tempered steel in one human being.» | All About Jazz |  |
| «Rarely in popular jazz has a drummer so intricately combined percussion and drumset, crafting rhythms that challenge the technical limits of conventional drumming, causing mortal drummers to scratch their heads in disbelief.» | Latin percussion |  |
| «Every generation a guy comes who distills the language and everything that preceeded him in a very individual way, ... Antonio is doing it for this next round of drummers.» | Pat Metheny |  |

Diskografi
----------

| Navn | År | Artist(er) | Plateselskap | Merknad |
| --- | --- | --- | --- | --- |
| *Speaking of Now* | 2002 | Pat Metheny Group | Nonesuch Records |  |
| *The Way Up* | 2005 | Pat Metheny Group | Nonesuch Records |  |
| *Migration* | 2007 | Antonio Sanchez | Cam Jazz | Medvirkende: Pat Metheny, Chick Corea, Chris Potter, David Sanchez og Scott Colley |
| *Day Trip* | 2008 | Pat Metheny Trio | Nonesuch Records |  |
| *Quartet Live* | 2009 | Pat Metheny | Concord Jazz | Andre medvirkende: Gary Burton og Steve Swallow |

Referanser
----------

1. ↑   Gemeinsame Normdatei, besøkt 3. mai 2014[Hentet fra Wikidata]
2. ↑   ČSFD, ČSFD person-ID 146242[Hentet fra Wikidata]
3. ↑   Gemeinsame Normdatei, besøkt 15. desember 2014[Hentet fra Wikidata]
4. ↑  Medvirkende på produksjonene *Speaking of Now*, *The Way Up* og *Wide Angles* som alle vant en Grammy hver.
5. 1 2 3 4  «DogAndPonyIndustries.com - ANTONIO SANCHEZ - Plakat» (PDF) **(engelsk)**. Arkivert fra originalen (PDF) 4. mars 2016. Besøkt 20. juni 2010.
6. 1 2 3 4 5  «DrummerWorld - Bio» **(engelsk)**. Besøkt 20. juni 2010.
7. 1 2 3  Andrew Gilbert (28. mars 2010). «Drummer Antonio Sanchez's group Migration makes Seattle debut at Jazz Alley» **(engelsk)**. The Seattle Times. Besøkt 20. juni 2010.
8. ↑  «DogAndPonyIndustries.com - ANTONIO SANCHEZ» **(engelsk)**. Arkivert fra originalen 4. mars 2016. Besøkt 20. juni 2010.
9. 1 2  «DogAndPonyIndustries.com - ANTONIO SANCHEZ - Reviews» (PDF) **(engelsk)**. Besøkt 20. juni 2010. [*død lenke*]
10. 1 2 3 4 5 6 7 8  AllAboutJazz (29. juli 2007). «Allaboutjazz.com - Biography of Antonio Sanchez» **(engelsk)**. Allaboutjazz. Arkivert fra originalen 7. juli 2012. Besøkt 20. juni 2010.  *oppdatert 2. september*
11. ↑  Drummers for drummers. «drumsoloartist.com - Biografi» **(engelsk)**. DrumSoloArtist. Arkivert fra originalen 23. januar 2009. Besøkt 20. juni 2010.
12. 1 2 3 4 5  Jacob Teichroew. «Interview With Antonio Sanchez - A Brief Chat With a Leading Jazz Drummer» **(engelsk)**. About.com. Arkivert fra originalen 21. januar 2012. Besøkt 20. juni 2010.
13. ↑  På engelsk kalt "Best Contemporary Jazz Album".
14. 1 2  Pat Metheny.com. «AWARDS given the Pat Metheny Group» **(engelsk)**. Pat Metheny.com. Arkivert fra originalen 20. november 2012. Besøkt 20. juni 2010.
15. 1 2  Nate Chinen (28. januar 2008). «CRITICS’ CHOICE New CDs» **(engelsk)**. The New York Times. Besøkt 20. juni 2010.
16. ↑  Original tittel:"Best Large Ensemble"
17. ↑  Original tekst: «One of the best debuts of 2007»; Elliott Simon (8. januar 2008). «CD/LP Review - Migration» **(engelsk)**. Allaboutjazz. Besøkt 20. juni 2010.
18. ↑  Original tekst: «I didn’t want people to say this is a drummer’s album» ... «I wanted it to be something that could be from any instrumentalist. I thought in terms of music, not how many solos I got and if I blew enough chops or not. I wanted the music to be very melodic and accessible and with a lot of really good interplay.»
19. 1 2  Ken Micallef (februar 2008). «ModernDrummer.com - Antonio Sanchez» **(engelsk)**. Moderndrummer.com. Arkivert fra originalen 28. september 2011. Besøkt 20. juni 2010.
20. ↑  Original tekst: «It just seemed to me like jazz was the perfect venue for expressing yourself fully on your instrument.»
21. ↑  Med akkordinstrument menes instrumenter som enkelt kan sette sammen flere toner samtidig for å oppnå en harmoni av varierende slag. Eksempler er piano, gitar, harpe og trekkspill. Instrumenter som ikke kan gjøre dette på samme måten er gjerne blåsere, men også bassgitar (som har muligheten til å legge harmonier, men benytter det ikke nødvendigvis ofte.
22. ↑  Original tekst: «"I've always been drawn to the space you get when you don't have a harmonic instrument playing in the band, particularly sax trios like Sonny Rollins used on 'Freedom Suite' and 'Way Out West,' "says Sanchez, 38. "I love that space as a drummer. It allows me to play a little busier, without getting in the way."»
23. ↑  Original tekst:«"He's truly the drummer I thought would never be born," Metheny says. "When I first heard him, I wasn't really prepared for someone that good to come along. It actually took me some time to just wrap my mind around the fact that we have all these new possibilities."»

Eksterne lenker
---------------

* (en) Offisielt nettsted Rediger på Wikidata

* (en) Antonio Sanchez – kategori av bilder, video eller lyd på Commons Rediger på Wikidata
* (en) Antonio Sanchez på Internet Movie Database Rediger på Wikidata
* (en) Antonio Sanchez på Discogs Rediger på Wikidata

* (en) Antonio Sanchez på MusicBrainz Rediger på Wikidata

* (en) Antonio Sanchez på Spotify Rediger på Wikidata

* (en) Antonio Sanchez på Songkick Rediger på Wikidata

* (en) Antonio Sanchez på AllMusic Rediger på Wikidata
* Antonio Sanchez på Twitter Rediger på Wikidata

* Antonio Sanchez på YouTube Rediger på Wikidata

  


| * v
* d
* r
Pat Metheny Group |
| --- |
| Medlemmer | 

|  |  |
| --- | --- |
| Nåværende | Pat Metheny **·** Lyle Mays **·** Steve Rodby **·** Antonio Sanchez **·** Cuong Vu **·** Grégoire Maret **·** Nando Lauria |
| Tidligere | Mark Egan **·** Dan Gottlieb **·** Naná Vasconcelos **·** Pedro Aznar **·** Paul Wertico **·** Armando Marcal **·** David Blamires **·** Mark Ledford **·** Luis Conte **·** Richard Bona |

 |
| Studioalbum | *Pat Metheny Group* **·** *American Garage* **·** *Offramp* **·** *First Circle* **·** *Still Life (Talking)* **·** *Letter from Home* **·** *We Live Here* **·** *Quartet* **·** *Imaginary Day* **·** *Speaking of Now* **·** *The Way Up* |
| Konsertalbum | *Unity Village* **·** *Live on Tour - Music Show* **·** *Travels* **·** *The Windup* **·** *The Road to You* **·** *Clouds* **·** *In Concert* **·** *Autumn Leaves* |
| Andre utgivelser | *The Falcon and The Snowman* **·** *Salt Lake* **·** *Across the Sky* |
| Relaterte artikler | Diskografi (Metheny **·** Mays **·** Rodby) **·** Jazz **·** Fusion |
|  **Kategori** **·**  **Portal:Jazz** |

Portal: Jazz

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** BBC Things **·** MusicBrainz **·** Discogs **·** AllMusic
 |